
Uznesenie Mestský súd Bratislava II, vo veci starostlivosti súdu o maloleté dieťa mužského pohlavia: meno: neurčené, priezvisko: D., narodené XX.XX.XXXX v D., t. č. Nemocnica BORY so sídlom Ivana Kadlečíka 2, 841 03 Bratislava, zastúpené kolíznym opatrovníkom: Úrad práce, sociálnych vecí a rodiny Bratislava so sídlom Vazovova 7/A, 816 16 Bratislava, dieťa rodičov - matka: D. D., narodená XX.XX.XXXX, trvale bytom T. X, XXX XX D. a otec: neuvedený, o návrhu Úradu práce, sociálnych vecí a rodiny Bratislava, Odbor sociálnych vecí a rodiny, Oddelenie sociálnoprávnej ochrany detí a sociálnej kurately, so sídlom Vazovova 7/A, Bratislava, na nariadenie neodkladného opatrenia, takto rozhodol: I. Súd n a r i a ď u j e neodkladné opatrenie, ktorým sa maloleté dieťa mužského pohlavia: meno: neurčené, priezvisko: D., narodený XX.XX.XXXX v D., dočasne do právoplatného skončenia konania o nariadenie ústavnej starostlivosti, najdlhšie však na 6 mesiacov odo dňa právoplatnosti tohto rozhodnutia, o d o v z d á v a do starostlivosti Centra pre deti a rodiny Pezinok, Nová 9, Pezinok. II. Súd u k l a d á p o v i n n o s ť Nemocnici BORY so sídlom Ivana Kadlečíka 2, Bratislava, odovzdať maloleté dieťa mužského pohlavia: meno: neurčené, priezvisko: D., narodené XX.XX.XXXX v D. do starostlivosti Centra pre deti a rodiny Pezinok, Nová 9, Pezinok. III. Súd u k l a d á navrhovateľovi p o v i n n o s ť, aby v lehote 15 dní odo dňa nadobudnutia právoplatnosti tohto uznesenia podal na príslušnom súde návrh vo veci samej, ktorou je zverenie maloletého dieťaťa do ústavnej starostlivosti. IV. Žiaden z účastníkov n e m á nárok na náhradu trov konania. odôvodnenie: 1. Návrhom, doručeným súdu dňa 28.04.2025, sa navrhovateľ - Úrad práce, sociálnych vecí a rodiny Bratislava so sídlom Vazovova 7/A, 816 16 Bratislava (ďalej ako „ÚPSVaR BA“) domáhal nariadenia neodkladného opatrenia podľa § 367 ods. 1 zákona NR SR č. 161/2015 Z. z. Civilný mimosporový poriadok (ďalej ako „CMP“), ktorým bude uložená Nemocnici BORY so sídlom Ivana Kadlečíka 2, 841 03 Bratislava, povinnosť odovzdať maloleté dieťa mužského pohlavia: meno: neurčené, priezvisko: D., narodené XX.XX.XXXX, do starostlivosti Centra pre deti a rodiny Pezinok, Nová 9, Pezinok. 2. Navrhovateľ návrh odôvodnil nasledovnými skutočnosťami: maloleté dieťa sa narodilo v Nemocnici BORY so sídlom Ivana Kadlečíka 2, 841 03 Bratislava, z nesledovanej gravidity, matke, ktorá v nemocnici uviedla, že nevedela o tom, že je tehotná. Dieťa malo hmotnosť XXXX g a meria XX cm. Do nemocnice bola privezená sanitkou pre podozrenie na epileptické záchvaty. Po diagnostikovaní podstúpila akútny cisársky rez. Matke ani maloletému dieťaťu neboli robené toxikologické testy. Následne ÚPSVaR BA s matkou maloletého dieťaťa dňa XX.XX.XXXX a XX.XX.XXXX v nemocnici vykonal osobný rozhovor, v rámci ktorého matka uviedla, že so svojou maloletou dcérou žije u svojich rodičov, je zamestnaná a
vzhľadom k svojej sociálnej a rodinnej situácii sa nedokáže o maloleté dieťa postarať a chce ho dať na osvojenie. Dňa XX.XX.XXXX matka v nemocnici podpísala Vyhlásenie - Privolenie na osvojenie. ÚPSVaR BA ďalej uviedol, že matka nedokáže zabezpečiť po žiadnej stránke pre maloletého potrebné zdroje, finančné, stabilné prostredie, materiálne zabezpečenie a vývin maloletého dieťaťa je tým ohrozený po všetkých stránkach zo strany matky. Na základe tejto skutočnosti ÚPSVaR BA navrhuje, aby súd neodkladným opatrením v zmysle § 367 CMP zveril maloleté dieťa do starostlivosti Centra pre deti a rodiny Pezinok. 3. K návrhu ÚPSVaR BA pripojil: 1. Vyhlásenie matky s privolením na osvojenie dieťaťa zo dňa XX.XX.XXXX; 2. Rodný list maloletého dieťaťa, zapísaný v knihe narodení matričného úradu D. - J. C. vo zväzku X, ročník XXXX, na strane XXX, por. č. XXX, správu o novorodencovi; 3. Oznámenie nemocnice Bory ÚPSVaR BA o narodení dieťaťa; 4. Žiadosť o sociálne šetrenie zo dňa XX.XX.XXXX. 4. Podľa § 2 ods. 1, 2 zákona NR SR č. 161/2015 Z. z. Civilný mimosporový poriadok (ďakej len „CMP“), na konanie podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania a konanie podľa tohto zákona, ak z povahy veci nevyplýva inak. 5. Podľa § 324 ods. 1, 2, 3 zákona NR SR č. 160/2015 Z. z. Civilný sporový poriadok (ďalej ako „CSP“), pred začatím konania, počas konania a po jeho skončení môže súd na návrh nariadiť neodkladné opatrenie. Na konanie o návrhu na nariadenie neodkladného opatrenia je príslušný okresný súd. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 6. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 7. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 8. Podľa § 329 ods. 1 veta prvá CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 9. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 10. Podľa § 330 ods. 1 CSP, súd môže určiť, že neodkladné opatrenie bude trvať len po určený čas. 11. Podľa § 336 ods. 1, 2, 3 CSP, ak súd nariadi neodkladné opatrenie pred začatím konania, môže vo výroku uznesenia uložiť navrhovateľovi povinnosť podať v určitej lehote žalobu vo veci samej. Súd túto povinnosť neuloží najmä vtedy, ak je predpoklad, že neodkladným opatrením možno dosiahnuť trvalú úpravu pomerov medzi stranami. Súd vo výroku uznesenia podľa odseku 1 uvedie strany a predmet konania vo veci samej. Súd aj bez návrhu uznesenie o neodkladnom opatrení zruší, ak žaloba nebola v lehote podaná. 12. Podľa § 234 ods. 2 CSP, ak nie je ďalej ustanovené inak, použijú sa na uznesenie primerane ustanovenia o rozsudku. 13. Podľa § 360 CMP, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 14. Podľa § 363 CMP, súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené.
15. Podľa § 367 ods. 1 - 4 CMP, (1) neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. (2) Ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. (3) O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. (4) Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 16. Neodkladné opatrenie je zabezpečovacím inštitútom v civilnom mimosporovom procese a jeho zabezpečovacia funkcia sa prejavuje najmä v schopnosti zabrániť dočasnou alebo provizórnou úpravou nepriaznivým následkom, ktoré by mohli pred začatím konania alebo už v začatom konaní nastať. Účelom inštitútu neodkladného opatrenia je rýchla a dočasná úprava právnych pomerov účastníkov, ktorá však zásadne nemôže prejudikovať práva a záujmy účastníkov. Zákonná formulácia § 367 CMP neupravuje konkrétne situácie, v ktorých môže súd pristúpiť k nariadeniu neodkladného opatrenia, t. j. môže k nemu pristúpiť v závislosti od konkrétnych okolností, pričom súd musí iba starostlivo uvážiť, či sú pre také opatrenie splnené všetky zákonné podmienky. Predpokladom jeho nariadenia je teda existencia tak naliehavej potreby operatívneho zákroku, ktorá neznesie odklad a nie je možné ju vyriešiť až rozhodnutím vo veci samej, pričom je potrebné vždy prihliadať na záujem maloletého dieťaťa, ktorý musí byť prvoradým hľadiskom pri akýchkoľvek postupoch týkajúcich sa detí, či už vykonávaných súkromnými zariadeniami sociálnej starostlivosti, súdmi, správnymi alebo zákonodarnými orgánmi (čl. 3 Dohovoru o právach dieťaťa, záujem dieťaťa). Takýmto rozhodnutím je možné urýchlene a pružne riešiť situácie, keď je potrebný okamžitý zásah súdu. U maloletých pôjde v zásade o zásah do stavu, ktorým je bezprostredne ohrozená ich výživa, výchova, prípadne iné dôležité záujmy. 17. Súd po oboznámení sa s návrhom, s prílohami k návrhu, ako aj s celou spisovou dokumentáciou k maloletému dieťaťu a po dôkladnom vyhodnotení a zvážení všetkých skutočností, dospel súd k záveru, že v predmetnom konaní bola hodnoverným spôsobom preukázaná a osvedčená dôvodnosť požadovaného návrhu. Súd sa stotožnil s návrhom navrhovateľa a dospel k záveru, že je v najlepšom záujme maloletého. Súd na základe vyššie uvedených skutočností, dospel k záveru, že v danom prípade bola preukázaná naliehavá potreba dočasnej úpravy pomerov účastníkov a že boli dané podmienky pre nariadenie neodkladného opatrenia. Maloleté dieťa sa v súčasnosti nachádza v nemocnici, ktorá je zariadením určeným výlučne pre poskytovanie zdravotníckej a nie náhradnej starostlivosti, preto je nevyhnutné jeho urýchlené umiestnenie do centra pre deti a rodiny tak, aby bola zabezpečená starostlivosť o maloleté dieťa. Súd po oboznámení sa aj so súhlasným vyhlásením matky o privolení na osvojenie dieťaťa a zistení, že otec nie je uvedený, dospel k záveru, že je v najlepšom záujme maloletého dieťaťa, aby vzhľadom k vyššie uvedeným skutočnostiam a s poukazom na vyššie citované ustanovenia, rozhodol tak, ako je uvedené vo výrokovej časti tohto uznesenia. 18. V súlade s § 367 ods. 2 CMP súd rozhodol o tom, že toto neodkladné opatrenie bude trvať len po určený čas, a to na dobu 6 mesiacov odo dňa nadobudnutia právoplatnosti tohto neodkladného opatrenia. 19. Z dôvodu, že neodkladné opatrenie bolo nariadené na návrh navrhovateľa pred začatím konania vo veci samej, súd zároveň uložil navrhovateľovi povinnosť podať na príslušný súd návrh vo veci samej a síce návrh na zverenie maloletého dieťaťa do ústavnej starostlivosti s tým, že pokiaľ takýto návrh v určenej lehote navrhovateľ nepodá, súd bude postupovať v súlade s ustanovením § 336 ods. 3 CSP. 20. O trovách konania súd rozhodol podľa § 52 CMP, podľa ktorého žiaden z účastníkov konania nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu je na podklade § 355 ods. 2 v spojení s § 357 písm. d) Civilného sporového poriadku prípustné odvolanie, ktoré je možné podať v lehote 15 dní od jeho doručenia na Krajský súd v Trnave prostredníctvom tunajšieho súdu, písomne a v troch vyhotoveniach.
Odvolanie len proti odôvodneniu rozhodnutia nie je prípustné (§ 358 CSP). Podľa § 363 CSP, v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 367 ods. 4 CMP uznesenie o nariadení neodkladného opatrenia je vykonateľné vyhlásením, ak sa nevyhlasuje, je vykonateľné, len čo bolo vyhotovené.

